Impressiunant film documentar da la tv rumantscha

(anr) Segund il sura enconuschent proverbi sursilvan è vegnì realisà da la Televisiun rumantscha el rom da SSR idée suisse in film documentar persvadent. Quest – che vegn emess en curt – è vegnì mussà ier als represchentants da las medias ed ha fatg gronda impressiun. I sa tracta dal tema «Turissem grischun davos las culissas ni stagiunaris da l’agen chantun». Il manader da program da la tv rumantscha, Peter Egloff, è vegnì en contact baud cun quest tema tras ses parent Thomas Casanova (1912– 1998), d’Uors/Lumnezia. Quest aveva famiglia ed era – cun excepziun d’insaquantas emnas – l’entir onn conciersch en l’hotel Schweizerhof a Vulpera. – 1991 ha Marianne Fischbacher, substituta dal conservatur dal Museum Regiunal Surselva a Glion, publitgà ses studi «So ging man eben ins Hotel» davart emploiads da la Tumleastga en ils hotels da l’Engiadina auta. Ordlonder hai dà in’emissiun cuminaivla cun Peter Egloff per il radio DRS. 

En vista al giubileum «150 onns stadi federal svizzer» ha la Societad da radio e televisiun svizra (SSR) mess a disposiziun in credit per films documentars. Il project inoltrà «Stagiunaris en l’agen chantun» ha correspundì a l’intent dad «idée suisse» dad illustrar, reflectar e far conscient il cuminaivel e las differenzas che defineschan questa terra. Vitiers è vegnì che Marianne Fischbacher è stada pronta da collavurar. Ella ha fatg – ensemen cul redactur Gian Andrea Reinalter – las retschertgas ed intervistas sco basa per il film. Plinavant èsi reussì dad engaschar il renumà autur da film Christian Schocher, Puntraschigna, per il concept e la reschia. Ses figl, Nathan Schocher, ha contribuì cun ina musica adattada e discreta. 

Tge vegn mussà?» 
Il film raquinta da stagiunarias e stagiunaris da la Surselva e da Surmeir che han surpiglià sco camariers e chasseurs e sco mattas per las chombras e camarieras la lavur en hotels da l’Engiadina. Els èn stads davent da 1880 durant decennis la posa dal persunal per l’industria da turissem ed èn vegnids remplazzads els anno 60 da forzas da lavur da l’exteriur. Questa davosa generaziun è entant vegnida veglia. En il film raquintan questas emploiadas ed emploiads e lur patruns da quel chapitel pauc enconuschent da l’istorgia da l’economia grischuna. 

En curt vegn emess 
Il film numnà – che cuzza 48 minutas – vegn emess en duas giadas en ils «Cuntrasts» dumengia, ils 25 d’october e dumengia, il  1. da november 1998, mintgamai a las 17.25 da la tv rumantscha. Plinavant ha lieu ina preschentaziun publica en l’aula da la chasa da scola a Glion ils 28  d.q. a las 20.30.